AMATAV วิ่งฉิวกว่า 7% นิวไฮในรอบ 7 เดือน ลุ้นกำไร Q3/60 โตเด่น
AMATAV วิ่งฉิวกว่า 7% นิวไฮในรอบ 7 เดือน ล่าสุด ณ เวลา 11.36 น. อยู่ที่ 8.80 บาท บวก 0.60 บาท หรือ 7.32% สูงสุดที่ 8.90 บาท ต่ำสุดที่ 8.25 บาท ด้วยมูลค่าซื้อขาย 42.47 ล้านบาท ด้าน โบรกฯ คาดกำไร Q3/60 โตเด่น หลังยอดโอนที่ดินเพิ่มขึ้น
25 ต.ค. 2560

ผู้สื่อข่าวรายงานว่า ราคาหุ้นบริษัท อมตะ วีเอ็น จำกัด (มหาชน) หรือ AMATAV ล่าสุด ณ เวลา 11.36 น. อยู่ที่ 8.80 บาท บวก 0.60 บาท หรือ 7.32% สูงสุดที่ 8.90 บาท ต่ำสุดที่ 8.25 บาท ด้วยมูลค่าซื้อขาย 42.47 ล้านบาท ขณะที่ดัชนีตลาดหุ้นไทยโดยรวมบวก 0.50%

ทั้งนี้ ราคาหุ้น AMATAV ปรับตัวเพิ่มขึ้นสูงสุดในรอบ 7 เดือน นับตั้งแต่ราคาอยู่ที่ 8.80 บาท เมื่อวันที่ 27 มี.ค.60
โดย นักวิเคราะห์ บล.โนมูระ พัฒนสิน ระบุในบทวิเคราะห์ ให้ราคาเป้าหมาย AMATAV ที่ 8.8 บาทต่อหุ้น โดยคาดว่ากำไรสุทธิไตรมาส 3/60 จะอยู่ที่ 200 ล้านบาท (โต 579% เทียบจากปีก่อน หรือโต 1,263% เทียบจากไตรมาสก่อน) จากรายได้ขายที่ดินที่เติบโต ตามการโอนที่ดินจำนวนมากเป็นหลัก นอกจากนี้ยังคาดว่าในไตรมาส 4/60 บริษัทจะยังสามารถโอนที่ดินได้ดีต่อเนื่องจาก backlog ที่อยู่ในระดับดี ณ ไตรมาส 3/60 ราว 624 ล้านบาท
อย่างไรก็ตาม ได้ปรับลดประมาณการกำไรปกติ 60-62 ไป 9%, 41% และ 51% ตามลำดับ และปรับลดราคาเป้าหมาย ปี 60 ลง 8% เป็น 8.80 บาทต่อหุ้น (เดิม 9.55 บาท/หุ้น) จากการปรับเลื่อนโครงการ Mega township ใน ACLT และ เลื่อนการขายพื้นที่พาณิชย์ใน ACBH เป็นหลัก และลดคำแนะนำเป็น NEUTRAL จากราคาที่ปรับขึ้นแต่ต้นปี 19% สะท้อนปัจจัยบวกที่คาดไว้ไประดับหนึ่งแล้ว